કેરળના કોઝિકોડ જિલ્લામાં અત્યંત ઘાતક એવા નિપાહ વાયરસે દેખા દીધી છે. આ વાયરસ અત્યાર સુધી 10 લોકોના ભોગ લઈ ચૂક્યો છે. આ ભેદી વાયરસનો ભોગ બનેલા 25 દર્દીઓને હાલ ઓબ્ઝર્વેશનમાં રાખવામાં આવ્યા છે, જેમાંથી છ લોકોની હાલત ખૂબ ગંભીર ગણાવાઈ રહી છે. આ વાયરસનો જેને પણ ચેપ લાગી જાય તેને શ્વાસ લેવામાં તકલીફ, ખૂબ જ તાવ, માથામાં દુ:ખાવો, બળતરા, ચક્કર આવવા તેમજ બેભાન થઈ જવા જેવી તકલીફ થાય છે. નિપાહ વાયરસને NiV વાયરસ પણ કહેવામાં આવે છે. આ વાયરસ ચામાચિડિયા તેમજ સૂવરથી ફેલાય છે. તે સૌ પહેલા સિંગાપોર તેમજ મલેશિયામાં જોવા મળ્યો હતો. આ વાયરસ એટલો ખતરનાક છે કે, તેનો ભોગ બનનારાને જો તરત જ ટ્રિટમેન્ટ ન મળે તો તે 48 કલાકની અંદર જ કોમામાં જઈ શકે છે. હાલ આ વાયરસની કોઈ રસી ઉપલબ્ધ નથી, અને તેના પેશન્ટને માત્ર ઈંટેસિવ સપોર્ટિવ કેર આપીને જ ટ્રિટમેન્ટ કરી શકાય છે. ડોક્ટરોનું કહેવું છે કે, આ વાયરસ ઝડપથી ફેલાય છે, અને મોટાભાગના કેસમાં જીવલેણ સાબિત થાય છે. આ વાયરસનો દર્દી પણ તેનો વાહક બને છે.